AfriForum: ‘Gru-moorde kan toegeskryf word aan regering se stilswye’AfriForum het hom sterk uitgespreek oor die gru-moorde op ŉ bejaarde Duitse egpaar en hul seun naby Richmond, KwaZulu-Natal. Ian Cameron, AfriForum se hoof van gemeenskapsveiligheid, sê die regering se stilswye oor plaasmoorde dra by tot aanvalle op boere, omdat die regering geen veiligheidsbystand aan boere lewer nie. Eckard Schütte (76), sy vrou Elizabeth (65) en hul seun Lutz (33) is Sondag op hul plaas naby Richmond vermoor. AfriForum meen dat hierdie moorde moontlik voorkom kon gewees het as die regering die veiligheid van boere in die land as prioriteit geag het. “Ons is geskok deur die moorde. Dis onmenslik wreed en steeds bly die regering stil. Dit maak die regering indirek aandadig,” het Cameron gesê. AfriForum skakel tans met die kantoor van die Suid-Afrikaanse Polisiediens (SAPD) in KwaZulu-Natal om met die provinsiale polisiekommissaris, luitenant-generaal Ngobeni, in gesprek te tree oor die vlaag plaasaanvalle die afgelope tien dae. “Ons is bewus van sowat 5 aanvalle binne 11 dae. Ons bied nou ons hulp aan die gemeenskappe in sentraal-KwaZulu-Natal om veiligheidstrukture daar op die been te bring, sodat boere vir hulle eie veiligheid kan sorg,” het Chris Fourie, AfriForum se gemeenskapskoördineerder in KwaZulu-Natal, gesê. AfriForum gaan vandeesweek briewe aan verskeie lande se ambassades stuur om hulle te versoek om hul mense te waarsku teen die geweld in landelike gebiede in Suid-Afrika. Lees ook: Richmond-plaasmoorde: Oorledenes se name bekend Richmond-plaasmoorde: Gesin se liggame aan die brand gesteek Plaasmoord: Bejaardes en seun doodgeslaan